**OBČINA TRZIN**

**Župan, Anton Peršak**

Številka: 14-5/2012

Datum: 07.03.2012

**Občinski svet**

**Občine Trzin**

**ZADEVA:** **PRAVILNIK O SPREMEMBAH IN DOPOLNITVAH PRAVILNIKA O DODELJEVANJU FINANČNIH SREDSTEV IZ OBČINSKEGA PRORAČUNA ZA SPODBUJANJE IZVAJANJA UKREPOV UČINKOVITOSTI RABE ENERGIJE IN IZRABE OBNOVLJIVIH VIROV ENERGIJE NA OBMOČJU OBČINE TRZIN**

**NAMEN**: Obravnava in sprejem

**PRAVNA PODLAGA:** Zakon o lokalni samoupravi (Uradni list RS, št. 94/07 – UPB2, 27/2008 - Odl. US: Up-2925/07-15, U-I-21/07-18, 76/2008, 79/2009 in 51/2010), Strategija razvoja Občine Trzin za obdobje 2005-2010 (Ur. Vestnik Občine Trzin, št. 3/2005, 5/2011), Lokalni program varstva okolja (Ur. vestnik Občine Trzin, št. 11/2004), 2. in 7. člen Zakona o javnih financah (Uradni list RS, št. 11/2011-UPB4, 110/2011-ZDIU12) ter 9., 18. ter 80. člen Statuta občine Trzin (Uradni list RS, št. 2/99, 4/2000, 5/2003, 2/2006, 8/2006)

**PREDLAGATELJ:** Anton Peršak, župan

**POROČEVALKA NA SEJI**: Valentina Hvala, računovodja

**OBRAZLOŽITEV:**

Občinski svet je na svoji 24. redni seji dne 10.06.2009 sprejel Pravilnik o dodeljevanju finančnih sredstev iz občinskega proračuna za spodbujanje izvajanja ukrepov učinkovitosti rabe energije in izrabe obnovljivih virov energije na območju občine Trzin (v nadaljevanju Pravilnik). V lanskem letu nas je Ministrstvo za finance ob priglasitvi sheme z dopisom pozvalo k dopolnitvi Pravilnika. Pravilnik smo dopolnili tako, da smo v splošne pogoje dodali nov 1. a člen in vključili vse pogoje in merila za dodelitev »de minimis« pomoči, kot jih določa Uredba Komisije (ES) 1998/2006 z dne 15. decembra 2006 o uporabi členov 87 in 88 Pogodbe o ustanovitvi Evropske skupnosti za državno pomoč »de minimis« (Uradni list EU L 379, 28.12.2006, str. 5-10).

Predlagamo tudi spremembo prvega odstavka 7. člena Pravilnika, kjer je navedeno, da sklep o dodelitvi sredstev sprejme župan po predhodni odobritvi dodelitve sredstev s strani Komisije za dodeljevanje finančnih sredstev iz občinskega proračuna za spodbujanje izvajanja ukrepov učinkovitosti rabe energije in izrabe obnovljivih virov energije, ki deluje v okviru Odbora Občinskega sveta Občine Trzin za okolje in prostor. Sklep se pripravi v skladu z Zakonom o splošnem upravnem postopku iz česar je razvidno, da sklepa o dodelitvi sredstev ne more sprejeti župan, saj je v kolikor kakšen zakon ne določa drugače, po splošnem upravnem postopku drugostopenjski organ, kar pomeni, da mora sklep o dodelitvi sredstev na prvi stopnji sprejeti in podpisati uradna oseba, pristojna za področje financ oziroma proračuna.

**FINANČNE POSLEDICE:**

Sprejem Pravilnika o spremembah in dopolnitvah Pravilnika o dodeljevanju finančnih sredstev iz občinskega proračuna za spodbujanje izvajanja ukrepov učinkovitosti rabe energije in izrabe obnovljivih virov energije na območju občine Trzin ne bo povzročil dodatne finančne obremenitve za Proračun občine Trzin.

**PREDLOG SKLEPA:**

Občinski svet Občine Trzin je na podlagi Zakona o lokalni samoupravi(Uradni list RS, št. 94/07 – UPB2, 27/2008 - Odl. US: Up-2925/07-15, U-I-21/07-18, 76/2008, 79/2009 in 51/2010), Strategije razvoja Občine Trzin za obdobje 2005-2010 (Ur. vestnik Občine Trzin, št. 3/2005, 5/2011), Lokalnega program varstva okolja (Ur. vestnik Občine Trzin, št. 11/2004), 2. in 7. člena Zakona o javnih financah (Uradni list RS, št. 11/2011-UPB4, 110/2011-ZDIU12) ter 9., 18. ter 80. člena Statuta občine Trzin (Uradni list RS, št. 2/99, 4/2000, 5/2003, 2/2006, 8/2006) na 14. redni seji dne 21.03.2012 sprejel

**SKLEP**

Občinski svet Občine Trzin je obravnaval in sprejel predlog Pravilnika o spremembah in dopolnitvah Pravilnika o spremembah in dopolnitvah pravilnika o dodeljevanju finančnih sredstev iz občinskega proračuna za spodbujanje izvajanja ukrepov učinkovitosti rabe energije in izrabe obnovljivih virov energije na območju občine Trzin.

Številka: 14-5/2012

Datum: 21.03.2012

ŽUPAN:

 Anton Peršak, l.r.

**Predlog o spremembah in dopolnitvah Pravilnika:**

Občinski svet Občine Trzin je na podlagi Zakona o lokalni samoupravi (Uradni list RS, št. 94/07 – UPB2, 27/2008 - Odl. US: Up-2925/07-15, U-I-21/07-18, 76/2008, 79/2009 in 51/2010), Strategije razvoja Občine Trzin za obdobje 2005-2010 (Ur. Vestnik Občine Trzin, št. 3/2005, 5/2011), Lokalnega program varstva okolja (Ur. vestnik Občine Trzin, št. 11/2004), 2. in 7. člena Zakona o javnih financah (Uradni list RS, št. 11/2011-UPB4, 110/2011-ZDIU12) ter 9., 18. ter 80. člena Statuta občine Trzin (Uradni list RS, št. 2/99, 4/2000, 5/2003, 2/2006, 8/2006) na 14. redni seji dne 21.03.2012 sprejel

**P R A V I L N I K**

**o spremembah in dopolnitvah pravilnika o dodeljevanju finančnih sredstev iz občinskega proračuna za spodbujanje izvajanja ukrepov učinkovitosti rabe energije in izrabe obnovljivih virov energije na območju občine Trzin**

**1. člen**

S tem pravilnikom se spreminja Pravilnik o dodeljevanju finančnih sredstev iz občinskega proračuna za spodbujanje izvajanja ukrepov učinkovitosti rabe energije in izrabe obnovljivih virov energije na območju občine Trzin (Uradni vestnik 5/2009).

 1. a člen

Doda se nov 1. a člen pravilnika, ki se glasi:

Pomoč se dodeljuje v skladu z Uredbo Komisije (ES) 1998/2006 z dne 15. decembra 2006 o uporabi členov 87 in 88 Pogodbe o ustanovitvi Evropske skupnosti za državno pomoč »de minimis« (Uradni list EU L 379, 28.12.2006, str. 5-10)

Finančna sredstva se dodeljujejo po pravilu »de minimis«, kar pomeni da skupna vrednost pomoči, dodeljenih istemu podjetju ne bo presegla 200.000 EUR v obdobju zadnjih treh proračunskih let, ne glede na obliko ali namen pomoči (v primeru podjetij, ki delujejo v cestnoprometnem sektorju, znaša zgornja dovoljena meja pomoči 100.000 EUR).

Ti meji se uporabljata ne glede na to, iz katerih virov (sredstva občinskega proračuna, javna sredstva Republike Slovenije ali EU) je pomoč dodeljena.

Do pomoči »de minimis« niso upravičena podjetja iz sektorjev:

* ribištva in ribogojstva,
* premogovništva,
* primarne proizvodnje kmetijskih proizvodov iz seznama v Prilogi I k pogodbi o ustanovitvi Evropske skupnosti,
* pomoči, dodeljene podjetjem, ki delujejo na področju predelave in trženja kmetijskih proizvodov iz seznama v Prilogi I k pogodbi v naslednjih primerih:
1. če je znesek pomoči določen na podlagi cene ali količine zadevnih proizvodov, ki so kupljeni od primarnih proizvajalcev ali jih zadevna podjetja dajo na trg,
2. če je pomoč pogojena s tem, da se delno ali v celoti prenese na primarne proizvajalce
* podjetja v težavah (v postopku prisilne poravnave, stečaja ali likvidacije),
* podjetja v težavah, ki dobivajo pomoč po posebnem programu za reševanje in prestrukturiranje.

Pomoči dodeljene podjetjem, ki delujejo v cestnoprometnem sektorju, ne bodo namenjene za nabavo vozil za cestni prevoz tovora (če je iz pravne podlage razvidno, da pomoč ne bo namenjena za nakup vozil, tega ni potrebno navesti). Pomoč ne bo namenjena izvozu oz. z izvozom povezane dejavnosti v tretje države ali države članice, kot je pomoč, neposredno povezana z izvoženimi količinami, z ustanovitvijo in delovanjem distribucijske mreže ali drugimi izdatki, povezanimi z izvozno dejavnostjo. Pomoči tudi ne bodo pogojene s prednostjo rabe domačega blaga pred rabo uvoženega.

Če je prejemnik za iste upravičene stroške prejel ali namerava prejeti tudi drugo državno pomoč, skupni znesek prejete pomoči ne sme preseči dovoljenih intenzivnosti drugih državnih pomoči.

Prosilec mora ob prijavi na javni razpis predložiti izjavo o:

* že prejetih »de minimis« pomočeh, vključno z navedbo pri katerih dajalcih in v kakšnem znesku je v relavantnem obdobju še kandidiral za »de minimis« pomoč,
* drugih že prejetih (ali zaprošenih) državnih pomočeh za iste upravičene stroške in zagotoviti, da z dodeljenim zneskom pomoči »de minimis«, ne bo presežena zgornja meja »de minimis« pomoči ter intenzivnosti pomoči po drugih predpisih.

Višina pomoči v obliki posojil se izračuna na podlagi referenčne obrestne mere, ki velja ob dodelitvi pomoči, kot je določeno v veljavnem Sporočilu Komisije o spremembi metode določanja referenčnih mer in diskontnih stopenj.

Občina Trzin bo prejemnika pisno obvestila, da mu je pomoč dodeljena po pravilu »de minimis«

**3. člen**

Črta se prvi odstavek 7. člena pravilnika in se ga nadomesti s sledečim besedilom:

Sklep o dodelitvi sredstev sprejme uradna oseba, pristojna za področje financ oziroma proračuna v skladu s predlogom Komisije za dodeljevanje finančnih sredstev iz občinskega proračuna za spodbujanje izvajanja ukrepov učinkovitosti rabe energije in izrabe obnovljivih virov energije, ki deluje v okviru Odbora Občinskega sveta občine Trzin za okolje in prostor.

**4. člen**

Ta pravilnik začne veljati naslednji dan po objavi v Uradnem vestniku Občine Trzin.

Številka: 14- 5/2012 ŽUPAN:

Datum: 21.03.2012 Anton PERŠAK, l.r.